Uuendusena toimub tänavusel Tasel lisaks igakevadistele lõputööde näitustele ajavahemikul 9.-12. juuni EKA RINGKÄIK: AVATUD HOONED JA HOOVID, mil kolmes õppehoones ja hoovis näitavad üliõpilased, mida õppeaasta jooksul on tehtud. Linnarahval ja -külastajatel on võimalik nelja päeva jooksul tutvuda Kunstiakadeemia õppeprotsessidega lähemalt. Näha saab disainilahendusi, workshoppide ja seminaride tulemusi, omaalgatuslikke kunstiesemeid, leiutisi, osaleda töökodades ja meistriklassides, kohtuda kunstnikega ja osaleda animatsiooni või stsenograafia tudengite filmiõhtul. Hoovides saab kuulata Eesti Muusika- ja Teatriakadeemia üliõpilaste jazz-, kammer- ja elektronmuusika kontserte, nautida õuekohvikute hõrgutisi ja külastada kunstimüüki.